CELEX: 32018D1892
Language: lv
Date: 2018-12-03 00:00:00
Title: Komisijas Īstenošanas lēmums (ES) 2018/1892 (2018. gada 3. decembris) par pasākumu, ko Latvija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū GGP Italy SpA ražotu zāliena pļaujmašīnu (izziņots ar dokumenta numuru C(2018) 7656) (Dokuments attiecas uz EEZ.)

5.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 309/40
               
            
         KOMISIJAS ĪSTENOŠANAS LĒMUMS (ES) 2018/1892
         (2018. gada 3. decembris)
         par pasākumu, ko Latvija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū GGP Italy SpA ražotu zāliena pļaujmašīnu
         
            
               (izziņots ar dokumenta numuru C(2018) 7656)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām, un ar kuru groza Direktīvu 95/16/EK (1), un jo īpaši tās 11. panta 3. punktu,
         tā kā:
         
                     (1)
                  
                  
                     Latvija 2014. gada 1. jūlijā informēja Komisiju par pasākumu, ar kuru aizliedz laist tirgū zāliena pļaujmašīnu Stiga Collector 35 EL (C350, 297352654/S13), ko ražo uzņēmums GGP Italy SpA (via del Lavoro 6, 31033 Castelfranco Veneto, Itālijā).
                  
               
                     (2)
                  
                  
                     Latvija pieņēma minēto pasākumu 2013. gada 3. decembrī, pamatojot to ar zāliena pļaujmašīnas neatbilstību Direktīvas 2006/42/EK I pielikuma 1.3.8. un 1.4.1. iedaļā izklāstītajām būtiskajām prasībām attiecībā uz veselības aizsardzību un drošību, jo pļaujmašīna neatbilda saskaņotajam standartam EN 60335-2-77:2010.
                  
               
                     (3)
                  
                  
                     Komisija ar Īstenošanas lēmumu (ES) 2015/902 (2) atzina Latvijas veikto pasākumu par pamatotu.
                  
               
                     (4)
                  
                  
                     Vispārējā tiesa ar 2017. gada 26. janvāra spriedumu (3) atcēla Īstenošanas lēmumu (ES) 2015/902, pamatojot to ar faktu, ka lēmums nav balstīts uz skaidru pierādījumu par Direktīvā 2006/42/EK izklāstīto būtisko prasību attiecībā uz veselības aizsardzību un drošību neievērošanu, bet vienīgi uz konkrētās pļaujmašīnas neatbilstību saskaņotajam standartam EN 60335-2-77:2010, lai gan tās atbilstība saskaņotajam standartam EN 60335-2-77:2006 atbilstošajā laikposmā (proti, no 2012. gada 3. septembra līdz 2013. gada 31. augustam) joprojām tai nodrošināja prezumpciju par atbilstību minētajām prasībām (4).
                  
               
                     (5)
                  
                  
                     Lai pildītu Līguma par Eiropas Savienības darbību 266. pantā paredzēto pienākumu, Komisijai jāveic vajadzīgie pasākumi Vispārējās tiesas sprieduma izpildei.
                  
               
                     (6)
                  
                  
                     Šajā nolūkā Komisija apspriedās ar ieinteresētajām pusēm.
                  
               
                     (7)
                  
                  
                     Ražotājs apstiprināja, ka minētā pļaujmašīna nav ražota vai laista tirgū nevienā ES dalībvalstī kopš 2013. gada 1. septembra. Ražotājs apstiprināja, ka minētā pļaujmašīna ir atsaukta no tirgotājiem un izplatītājiem Latvijā 2014. gada sākumā, un sniedza informāciju, norādot, ka saskaņotais standarts EN 60335-2-77:2006 ir pareizi piemērots.
                  
               
                     (8)
                  
                  
                     Latvija paziņoja, ka tās valsts līmeņa pasākums joprojām ir spēkā. Latvija arī apstiprināja, ka šis pasākums ir balstīts uz saskaņotā standarta EN 60335-2-77:2010 piemērošanu un novērtējumu, kas veikts tikai un vienīgi saskaņā ar minēto standartu. Latvijas sniegtā papildu informācija nebija pietiekama, lai pierādītu nepareizu saskaņotā standarta EN 60335-2-77:2006 piemērošanu.
                  
               
                     (9)
                  
                  
                     Ņemot vērā visu pieejamo informāciju un jo īpaši to, ka Latvijas veiktais pasākums bija balstīts uz atbilstības novērtēšanu saskaņā ar saskaņoto standartu EN 60335-2-77:2010, lai gan no Vispārējās tiesas 2017. gada 26. janvāra sprieduma izriet, ka atbilstošajā laikposmā uz ražojumu attiecās saskaņotais standarts EN 60335-2-77:2006, valsts pasākumu nevar uzskatīt par pamatotu,
                  
               IR PIEŅĒMUSI ŠO LĒMUMU.
         
            1. pants
            Pasākums, ko Latvija veikusi, lai aizliegtu laist tirgū zāliena pļaujmašīnu Stiga Collector 35 EL (C350, 297352654/S13), ko ražo uzņēmums GGP Italy SpA (via del Lavoro 6, 31033 Castelfranco Veneto, Itālijā), nav pamatots.
         
         
            2. pants
            Šis lēmums ir adresēts dalībvalstīm.
         
         
            Briselē, 2018. gada 3. decembrī
            
               
                  Komisijas vārdā –
               
               
                  Komisijas locekle
               
               Elżbieta BIEŃKOWSKA
            
         
         
            (1)  OV L 157, 9.6.2006., 24. lpp.
         
         
            (2)  Komisijas 2015. gada 10. jūnija Īstenošanas lēmums (ES) 2015/902 par pasākumu, ko Latvija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū GGP Italy SpA ražotu zāliena pļaujmašīnu (OV L 147, 12.6.2015., 22. lpp.).
         
            (3)  Lieta T-474/15, Global Garden Products Italy SpA (GGP Italy) pret Eiropas Komisiju, ECLI:EU:T:2017:36.
         
            (4)  ECLI:EU:T:2017:36, 70. un 71. punkts.